Griekwas mik teen Boland na derde plek op puntelysDit is sewe jaar sedert Griekwas en die Boland laas in die Premierliga van die Curriebekerreeks teen mekaar gespeel het, en Donderdagaand (19:00) op Griekwapark is vir albei ŉ spesiale wedstryd. ŉ Oorwinning sal vir Griekwas na die derde plek op die puntelys opskuif, al is dit moontlik net tot na die naweek se wedstryde. Dit is nietemin vir hulle ŉ belangrike wedstryd om te wen omdat dit hulle in die wedloop om ŉ uitspeelplek broodnodige bonuspunte sal besorg. Die Boland het verlede naweek met die Pumas afgereken en voortgebou op die goeie terugkeer na hierdie hoër vlak van rugby waar verál hulle toewyding en inklimspel tot dusver indruk gemaak het. Hulle sal baie graag wil wys dit was nie net ŉ gelukskoot nie, maar dat hulle hul man in die geselskap kan staan. Met die Boland wat nie net hulle kaptein Ruan Nell verloor het nie maar ŉ hele paar ander beseerdes en/of spelers met ligte skete het, het Griekwas die kans om selfs vyf punte in te oes. Hulle agterlyn het dusver met hul direkte hardloopwerk en goeie hantering hul bereidwilligheid om wyd te speel daadwerklik ondersteun, en dit mag een te veel vir die Boland te wees. Dit sal hard wees, maar Griekwas behoort dié een te wen en dan lekker langnaweek te hou – mits hulle natuurlik nie oorgerus gaan wees teen ŉ moeilike teenstander nie. Die afskop is 19:00